# 俄羅斯

| 俄羅斯聯邦Росси́йская Федера́ция |
| --- |
|

|  |  |
| --- | --- |
|  |  |

 |
| **國歌：**俄羅斯聯邦國歌 |
| 俄羅斯聯邦之所在 |
| **國體：** | 總統制 |
| **元首**： | 總統普京 |
| **總揆**： | 總理梅德韋傑夫 |
| **國都**： | 莫斯科 |
| **國語**： | 俄羅斯語 |
| **用語**： | 共方言二十七，亦為各政區官話 |
| **人口**： | 一億四千三百二十萬 |
| **通貨**： | 盧布 |
| **產值**： | 二又四千八百六十兆 |
| **均有**： | 萬七千五百美元 |
| **匯價產值**以美國中情局壬辰世界年鑒為準 |

**俄羅斯聯邦**，元稱斡羅思，清稱羅剎、哦囖斯、鄂羅斯，今名**俄羅斯**、**俄國**，蓋取蒙古人所言而名之也。日本稱之**露西亞**，略稱**露**，舊名**魯西亞**。朝鮮元亦稱**露西亞**，而今以他音行。處歐洲之最東。都莫斯科。疆域列萬國之最廣者，方千七百萬餘方公里。天下疆土，俄佔九一。口一億四千餘萬，多奉東正教，言俄羅斯語。俄羅斯人為東斯拉夫人之一種，俗好飲，不畏寒。西元一九九一年冬月二十四，蘇聯分崩，以俄羅斯為獨立國，廢均產制，代前蘇聯任聯合國安全理事會常任理事國，具權衡議案，臧否事端之權。

## 辨名

案其俄語原音「Россия」，本當對譯為「羅西亞」。及元，依蒙語轉譯作「斡羅思」。迨至清初，載籍多稱之「羅剎國」、「羅剎」。然舉國號以相稱，則多作**鄂羅斯**，抑或「俄羅斯」。至乾隆間，官修《四庫全書》，始定於一，統作「俄羅斯」，略稱「俄國」、**俄**，沿襲至今。此外，同治間梓行之《新遺詔聖經》，更創新譯作「鿡西亞」，以求切合俄語之本音。

復有一說：清人入主中原之際，本居歐洲、屬斯拉夫人之支屬羅斯人，始越西伯利亞東來，奄至黑龍江上游，欲據其地。當其初抵華疆，首遇蒙人與達斡爾人。緣此等民種之語，言及人名地名，苦無以「r」起首之辭，乃加母音「o」之聲於前。由是，「羅斯」遂轉音為「俄羅斯」。

若夫日本與朝鮮，則以漢字譯曰「露西亞」（日語假名作ロシア；至於三韓，諺文노서아）。今臺灣操鄉談者，亦多沿用日文「露西亞」之稱。

昔時滬人，多譯俄羅斯曰**羅宋**。由是乃生羅宋湯、羅宋人、羅宋麵麭諸語。

## 行政

俄羅斯聯邦行聯邦民主制。以聯邦憲法及法律為本，立法、司法、行政三權分立而相制、相衡以效其職。總統乃國之元首，任四年。戊子年修憲，更之六年，於民直選之。連任不得逾兩屆，間一屆則可複選。其具權甚高。當今總統乃普京也。俄立法官府號曰：俄羅斯聯邦會議，下置國家杜馬、聯邦委員會二院。其疆域甚廣，領共和國二十一、州四十有六、邊疆區九、自治區四、自治州一、聯邦直轄市二，皆分隸九聯邦區，曰：中央聯邦區、西北聯邦區、南方聯邦區、伏爾加河沿岸聯邦區、烏拉爾聯邦區、西伯利亞聯邦區、遠東聯邦區、北高加索聯邦區、克里米亞聯邦區。

## 國史

列本國變遷如左：

1. 古代羅斯之國（基輔羅斯）
2. 弗拉基米爾大公
3. 莫斯科公國
4. 莫斯科大公國
5. 俄羅斯沙皇國
6. 俄羅斯帝國
7. 俄羅斯共和國
8. 俄羅斯蘇維埃聯邦社會主義共和國
9. 蘇維埃社會主義共和國聯盟
10. 俄羅斯聯邦

列國都變遷如左：

1. 諾夫哥羅德
2. 基輔
3. 弗拉基米爾
4. 莫斯科
5. 聖彼得堡
6. 莫斯科
7. 聖彼得堡（甲寅年六月廿七更名彼得格勒）
8. 莫斯科

### 立國

詳見：基輔羅斯
### 征外史

詳見：俄羅斯帝國
### 蘇維埃前後

詳見：蘇聯
一九一七年春，帝俄遘歐戰之敗，國威頓喪，遂至覆滅。臨時政府秉政，行資本之制。時已有工兵蘇維埃（蘇維埃意即會議）並存其間，兩政分立。臨時政府踵帝俄之轍，賡續征伐，致國力益敝，民不聊生。是年秋，列寧率工農與水師之卒，舉事於彼得格勒，覆臨時政府，奪其大政，史稱「十月革命」。明年正月，復散遣民選之立憲會議。

蘇維埃俄國乃立。頃者，舉國厭戰，亟思休養生息。迨一九一八年三月三日，遂與德、奧媾和，訂《布列斯特條約》，割地賠款，條件綦苛，以求先泰西諸國而息兵。同月，始遷都莫斯科。是年秋，歐戰告終。英、法、日、美諸國，怒蘇俄之單獨議和，懼其均產之說播於天下，復以帝俄舊債未清，乃謀興師干涉。其出兵之宗的，不獨在圖復東面陣線、保全軍實，亦欲陰助反布爾什維克之黨也。時俄國舊黨，糾合白軍，揭竿而起。其黨人成分駁雜，或擁戴帝制，或主張公治，或尚自繇，或倡國族，雖政見歧異，然皆以反蘇為的。列強遂興干戈以涉其政，出師役以援白軍。斯役也，史稱「俄國內戰」（或曰「紅白內戰」）。及後，白軍諸將爭權奪利，政見多歧，未能深謀遠慮。蘇俄紅軍遂得次第翦滅，大捷而定天下，國體乃安。

一九一九年至一九二〇年，蘇維埃俄國圖以「解放」之名，討伐新生之波蘭，欲援魏瑪之工農，播革命於天下。時托洛茨基運籌樞機，命圖哈切夫斯基等將統大軍西征。初雖勢如破竹，然至一九二〇年八月，大敗於華沙。明年，乃訂《里加條約》以息兵。

越二歲，俄羅斯、烏克蘭、白俄羅斯、外高加索四邦，聯爲一邦，始名蘇維埃社會主義共和國聯盟。一九二四年，列寧卒。斯大林漸攬大權，鞏固其勢。乃推五年之猷，倡官營而抑輕工，先重器而強併農莊。雖然，蘇聯工肆固漸興盛，國計有成；然其代價綦苛，致饑荒大作，生民塗炭，復大興鎮壓，流配古拉格，民生困敝。故其工業雖卓然於歐羅巴，然毀譽亦參半。

及三十年代，列強視納粹德國黷武擴張，皆不敢妄動。英法行綏靖之策，謀苟安於一時。蘇聯憂西國引禍水以東，遂轉而西推，於一九三九年八月與德簽《蘇德互不侵犯條約》，密約瓜分波蘭。是年冬，伐芬蘭以求邊疆之安。至一九四〇年夏，復吞併愛沙尼亞、拉脫維亞、立陶宛於西疆。

一九四一年六月二十二日夏，德師背盟犯蘇。初，紅軍屢挫。及冬至，天寒地凍，德師受阻於冰雪泥濘，復坐戰線綿長、兵分勢弱。紅軍則悉力徵發，內遷百工，奮起死戰，力克莫斯科與斯大林格勒。逮紅軍大捷，反攻告成。一九四五年二月克布達佩斯，四月下維也納，同月合圍柏林。希特勒畏而自戕，德乃乞降。五月初，復克布拉格，歐羅巴戰事遂終。

一九四四年秋，蘇聯併唐努烏梁海，降為俄羅斯聯邦自治之州。

一九四五年夏，蘇聯欲踐雅爾塔會盟之約，復陰圖滿洲、庫頁、千島諸地之形勝，遂於八月八日宣戰東瀛。翌日，悉發大軍擊滿洲，史稱「八月風暴」。關東軍猝不及防，頃刻盡靡。

是年，與民國締結《中蘇友好同盟條約》。蘇方恃強，力迫中國聽任外蒙自立，約以民人投票決之。國府迫而承允。

二戰告終，諸國媾和。蘇方曾欲索百億美元之庚償於德，然此徒為雅爾塔與波茨坦之會中爭議之端，英、美未嘗定諾也。盟國約分德土為四。至是，美蘇皆欲圖霸天下，互為讎敵，史稱「冷戰」。初，美利堅獨專核武，逮一九四九年八月二十九日，蘇聯始成核試。自是兩強皆挾核威，忌器憚發，遂免干戈相見。一九四八年夏，英法美三國欲合其佔區以建西德。六月二十四日，蘇聯遂封西柏林水、陸二道，絕其餱糧。三國乃假道蒼穹，悉力運輸，以濟其困。明年五月十二日，蘇方始解其封。同年，三國合其地，建政號曰「聯邦共和國」（即「西德」），都波恩。十月，蘇亦於其占區立「民主共和國」（即「東德」）。斯年，美利堅倡立北大西洋之盟，約以一國受襲，眾國皆助。至一九五五年，蘇聯別立華沙之盟，以相抗衡。

一九五三年，斯大林歿。其後樞機之臣爭權奪利，卒由赫魯曉夫漸攬大政。赫氏力主變革，稍弛禁網，欲興資生之業。復倡廣植苞穀，然多地壤候不宜，致成效不彰，農政大失。

一九六四年，赫氏遘政爭見黜，勃列日涅夫繼之。其治之晚期，百業停滯，國計日蹙。一九七九年，出於形勝之謀，興師伐阿富汗，歷十年始退。復與美利堅競兵甲於太空，負累極重，國力益敝。其後安德羅波夫、契爾年科相繼秉政，皆以年老抱恙，未及長治而歿。至一九八五年，戈爾巴喬夫當國，銳意鼎新，號曰「人道、民治之均產說」。行開放之政，削奪共黨專權，立多黨之制，立總統一職，以之自任。

然其間，一九八六年四月二十六日，烏克蘭境內切爾諾貝利核電之廠隳毀，輻射四溢。軍民雖悉力赴救，然遺毒深遠，生民塗炭，外境與國政皆遭重創。逮至一九九一年，國勢大亂，百業不振。未幾，裂為十五邦，各自立國，蘇維埃聯盟遂告崩解。

然聯盟雖隳，法統未絕。案諸萬國公法，今之俄羅斯，即於是年更名之「俄羅斯聯邦」，通稱俄國，承繼昔日俄羅斯沙皇國、俄羅斯帝國、俄羅斯共和國乃至蘇維埃聯盟之法統。

## 註

## 據

|  |  |
| --- | --- |
|
 | 聲音動靜，具錄於**維基共享︰俄羅斯** |

---

亞洲太平洋通功易事之會

澳大利亞｜
文萊｜
加拿大｜
智利｜
中華人民共和國｜
中國香港｜
印度尼西亞｜
日本｜
大韓民國｜
馬來西亞｜
墨西哥｜
新西蘭｜
巴布亞新幾內亞｜
祕魯｜
菲律賓｜
俄羅斯｜
新加坡｜
中華臺北｜
泰國｜
美國｜
越南